Document ID: 32008D0365

KOMMISSIONENS AFGØRELSE
af 30. april 2008
om nedsættelse af en ekspertgruppe om formidling af finansiel viden
(2008/365/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab, og
ud fra følgende betragtninger:
(1)
I artikel 3 i traktaten om oprettelse af Det Europæiske Fællesskab anføres det, at en af Fællesskabets opgaver skal være at sikre oprettelsen af et indre marked ved fjernelse af hindringerne for den frie bevægelighed for varer, personer, tjenesteydelser og kapital mellem medlemsstaterne.
(2)
Ifølge artikel 95 i traktaten om oprettelse af Det Europæiske Fællesskab skal Kommissionens forslag vedrørende det indre markeds oprettelse og funktion inden for forbrugerbeskyttelse bygge på et højt beskyttelsesniveau under hensyntagen til navnlig enhver ny udvikling baseret på videnskabelige kendsgerninger.
(3)
Ifølge artikel 149 i traktaten om oprettelse af Det Europæiske Fællesskab skal Fællesskabet bidrage til udviklingen af et højt uddannelsesniveau ved at fremme samarbejdet mellem medlemsstaterne og om nødvendigt at støtte og supplere disses indsats, med fuld respekt for medlemsstaternes ansvar for undervisningsindholdet og opbygningen af uddannelsessystemerne samt deres kulturelle og sproglige mangfoldighed.
(4)
Ifølge artikel 153 i traktaten om oprettelse af Det Europæiske Fællesskab skal Fællesskabet for at fremme forbrugernes interesser og sikre et højt forbrugerbeskyttelsesniveau bidrage til at beskytte forbrugernes sundhed, sikkerhed og økonomiske interesser og til at fremme deres ret til oplysning, uddannelse og til at organisere sig for at beskytte deres interesser.
(5)
Formidling af finansiel viden er af afgørende betydning for at sikre, at det indre marked kan give Europas borgere direkte fordele ved at sætte dem i stand til på et velinformeret grundlag at træffe beslutning om køb af finansielle tjenesteydelser og til at forstå nogle grundlæggende kendsgerninger i privatøkonomiske spørgsmål, som det fremhæves i Kommissionens meddelelse »Et indre marked for Europa i det 21. århundrede« (1).
(6)
Vigtigheden af formidling af finansiel viden blev også anerkendt i hvidbogen »Politikken for finansielle tjenesteydelser 2005-2010« (2), grønbogen »Finansielle tjenesteydelser i detailleddet i det indre marked« (3), konklusionerne fra Økofin-Rådet den 8. maj 2007 (4) og Europa-Parlamentets beslutning om politikken for finansielle tjenesteydelser (5).
(7)
Kommissionen har udsendt en meddelelse »Formidling af finansiel viden« (6), som blandt planlagte initiativer bebudede, at der skulle nedsættes en ekspertgruppe bestående af medlemmer med praktisk erfaring inden for formidling af finansiel viden.
(8)
Ekspertgruppen skal medvirke til at udveksle og fremme bedste praksis inden for formidling af finansiel viden og støtte Kommissionen i dens foranstaltninger inden for formidling af finansiel viden.
(9)
Ekspertgruppen skal bestå af medlemmer, som har kompetence og ekspertise inden for formidling af finansiel viden, og som repræsenterer et bredt spektrum af interessenter fra den offentlige og den private sektor.
(10)
Der skal derfor nedsættes en gruppe, der benævnes »Ekspertgruppen om Formidling af Finansiel Viden«, og gruppens mandat og sammensætning bør fastlægges nærmere -
TRUFFET FØLGENDE AFGØRELSE:
Artikel 1
Der nedsættes herved en Ekspertgruppe om Formidling af Finansiel Viden, i det følgende benævnt »gruppen«.
Artikel 2
Opgaver
Gruppen får til opgave at:
-
udveksle og fremme bedste praksis inden for formidling af finansiel viden
-
rådgive Kommissionen om, hvordan de principper for oprettelse af finansielle undervisningsprogrammer af høj kvalitet, som er indeholdt i Kommissionens meddelelse »Formidling af finansiel viden«, gennemføres
-
bistå Kommissionen med at identificere, hvilke retlige, reguleringsmæssige, administrative og andre hindringer der måtte være for formidlingen af finansiel viden
-
rådgive Kommissionen om, hvordan de identificerede hindringer bør fjernes
-
bidrage til udformningen af de forskellige initiativer, der fremlægges i meddelelsen om formidling af finansiel viden, og til en evaluering af de planlagte initiativer for 2010.
Kommissionen kan høre gruppen om ethvert spørgsmål vedrørende formidling af finansiel viden.
Artikel 3
Sammensætning - Udpegning af medlemmer
1. Efter vedtagelsen af denne afgørelse offentliggør Kommissionen en indkaldelse af ansøgninger fra medlemsstaternes myndigheder, akademiske institutioner, finansielle tjenesteydere, forbrugerorganisationer og andre relevante grupper, som måtte ønske at foreslå kandidater til medlemskab af gruppen. Ansøgninger fra privatpersoner vil også blive taget i betragtning.
2. Gruppens medlemmer udpeges af Kommissionen blandt eksperter med kompetence og erfaring inden for formidling af finansiel viden. Medlemmerne udnævnes personligt og skal rådgive Kommissionen uafhængigt af udefrakommende påvirkninger.
3. Ansøgere, som skønnes egnede til medlemskab, men som ikke udpeges, kan placeres på en reserveliste, som Kommissionen kan benytte til udpegning af afløsere.
4. Gruppen består af højst 25 medlemmer.
5. Der gælder følgende bestemmelser:
-
Medlemmerne af gruppen udnævnes for en mandatperiode på tre år, som kan fornyes. De varetager deres hverv, indtil de afløses, eller deres mandatperiode udløber. Deres mandatperiode begynder ved gruppens første møde.
-
Medlemmer, som ikke længere er i stand til at bidrage effektivt til gruppens arbejde, som træder tilbage, eller som ikke opfylder betingelserne i dette stykke eller i EF-traktatens artikel 287, kan erstattes i den resterende del af deres mandatperiode.
-
Medlemmer, der udnævnes personligt, afgiver hvert år en skriftlig erklæring, ifølge hvilken de forpligter sig til at handle i almenhedens interesse, og en erklæring om, at der ikke består interessekonflikter af nogen art til skade for deres uafhængighed.
-
Medlemmernes navne offentliggøres i det offentlige register over ekspertgrupper og på webstedet for Generaldirektoratet for det Indre Marked og Tjenesteydelser. Indsamling, forvaltning og offentliggørelse af medlemmernes navne finder sted i overensstemmelse med forordning (EF) nr. 45/2001 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger.
Artikel 4
Funktion
1. Gruppens formandskab varetages af Kommissionen.
2. Efter aftale med Kommissionen kan der oprettes undergrupper til at undersøge specifikke spørgsmål på grundlag af et kommissorium, der fastsættes af gruppen. Sådanne undergrupper opløses, så snart de har løst deres opgaver.
3. Observatører med særlig kompetence inden for et emne, der er opført på dagsordenen, kan af formanden indkaldes til at deltage i gruppens eller undergruppens arbejde, hvis dette anses for nyttigt og/eller nødvendigt.
4. Oplysninger, der opnås ved deltagelse i gruppens eller undergruppers arbejde, må ikke videregives, hvis Kommissionen påpeger, at de vedrører fortrolige anliggender.
5. Gruppen og dens undergrupper mødes almindeligvis i Kommissionens lokaler i overensstemmelse med de procedurer og den tidsplan, der fastsættes af Kommissionen, som varetager sekretariatsopgaverne. Andre tjenestemænd i Kommissionen med interesse i gruppens eller undergruppens møder kan deltage i disse.
6. Gruppen fastsætter selv sin forretningsorden på grundlag af Kommissionens standardforretningsorden (7).
7. Kommissionens tjenestegrene kan på webstedet for Generaldirektoratet for det Indre Marked og Tjenesteydelser offentliggøre alle gruppens mødereferater, konklusioner, delkonklusioner eller arbejdsdokumenter på originalsproget.
Artikel 5
Mødeudgifter
1. I henhold til Kommissionens gældende bestemmelser refunderer Kommissionen medlemmernes og observatørernes rejse- og opholdsudgifter i forbindelse med deltagelse i gruppens aktiviteter. Der ydes ikke vederlag for det arbejde, der udføres.
2. Mødeudgifter refunderes inden for rammerne af de disponible midler, der hvert år tildeles den pågældende tjenestegren som led i den årlige procedure for tildeling af ressourcer.
Artikel 6
Ikrafttræden
Denne afgørelse træder i kraft på dagen for offentliggørelsen i Den Europæiske Unions Tidende.
Udfærdiget i Bruxelles, den 30. april 2008.

Labels: 2
1
3
9
12